  Виталий Пронин Ижын улӥсь Лидия Кирилловна Краснопёровалы 89 арес. Но арлыдыз но лябӟись тазалыкез шоры учкытэк, кышномурт туж сэзь ай. Лидия Краснопёрова вордскиз 1926-тӥ арын Нылга ёросысь (али Ува ёрос) Улӥ Косой гуртын.- Вася агае 9-тӥ класс бере Иже кошкиз пегӟыса. Дядяй уг лэзьы вал, 10-тӥ классэз быдтыны косӥз. Но агай ӧз кылзӥськы, - тодаз вае Лидия Кирилловна. - 1941-тӥ арын апреле сое армие басьтизы. Келямы агайме Пучыарня нуналэ. Со ик берпум адӟиськеммы луиз. Вася агае Житомир улосысь Коростень городэ шедем. Окопысен гожтэм: «Оло пото на татысь, оло уг». Потӥз-а, ӧз-а - ум тодӥське, но бырем со сокугес ик, ожын. 1941-тӥ ар пумын похоронкаез вуиз ни.Володя выныз пыриз Ижкарысь гурт удысъя техникуме. Дышетсконзэ йылпумъяса, берытскиз дор палъёсаз, кузпалыныз ӵош 10 нылпи будэтӥз.- Пичи дыръям туж дышетскеме потэ вал. Синъёсы висизы, соин школае эшъёсылэсь одӥг арлы бергес мынӥ. Но ар ӵоже кык арлэсь программазэ дышетӥ, огъёзъёсме сутӥ, - вера Лидия Кирилловна. - Тодӥсько на, 5-тӥ классын дыръямы Лудӟие мынӥмы экзамен сётыны. Дышетӥсьмы, мӧйы воргорон, классэ я пыре, я потэ, номыр уг вера. Ми но шыпыт пукиськом. Валаськом, маке сое сюлмаськытэ шуыса, но огмы но юаны ӧм дӥсьтэ.Собере школае 3 пиосмуртъёс пыриллям. Соос ик дышетскисьёслы ивортӥллям, война кутскиз, экзамен уз луы шуыса. Пиналъёс, ураме потыса, бӧрдӥсь гурт калыкез адӟиллям. Та ӝож суред нылпиослэн йыразы быдэс улонзылы кылиз.Быдӟым ож адямиослэсь малпанъёссэс, улон ӧрзэс куспетӥ кариз. Сюрсъёсызлэн ӧз быдэсме дышетскон, семья кылдытон, нылпи будэтон сярысь малпанъёссы. 15 аресъем Лидалы но школаен люкиськоно луиз.- Война кутскиз но, монэ мобилизовать каризы, тэле ужаны лэзизы, Областной станцие. Отысен Уваозь но, Нылгаозь но, Можгаозь но кыдёке мынонэз, станция палэнэ интыяськемын. Соин доре бертылыны ӵем ӧз кылды, - тодаз вае Лидия Кирилловна. - Улӥмы Сюлогуртын колхозникъёс дорын. Асьсэлэн семьяязы 5-6 адями вал, эшшо бордазы милемыз, 7-8 нюлэс корасьёсыз, интыязы.Нюлэскын ужасьёс векчи куэм дэремъёсын ветлӥзы, пыдазы - кут. Кӧлазы кезьыт выж вылын.- 1942-тӥ арын, фронтэ валъёсыз келяно шуыса, дядяймес нуизы. Бертӥз со 1945-тӥ арын гинэ, Вормон Нуналлэсь кӧня ке вазьгес, мартэ яке апреле. Мон солэсь бертэмзэ ӧй адӟы: тэльын ужай, - вера Лидия Кирилловна.17 аресказ нылаш ачиз но фронтэ куриськылэм, Нылгала военкоматэ ветлэм. Агае ожын быриз, атае но кема уг берт ни, мон но, пе, мыно. Нылашез Нылгалась больницае нуиллям, сӧсырмем солдатлэсь йырзэ биняны косӥллям. Лида туж тыршем но умой пӧрмытэм, озьы ке но фронтэ сое басьтӥллямтэ: пичи на, шуиллям, солдатъёсыз, пе, уд вормы.- Ож вакытэз тодэ вайыны туж секыт, ми, мукетъёсын ӵошатыса, умойгес улӥм ке но. Потэн нянь ӧм сие. Но котькуд юртлэсь арлы быдэ кунлы тыриськонъёс (40 кило сӥль, 250 литр йӧл, 75 курегпуз, 400 грамм ыж гон), со сяна, вытъёс, военной но мукет займъёс улонэз шӧдскымон уродмытӥзы. Тросэз ёрмыса, сютэм улӥзы.Сыӵе тыриськонъёс война бере но вылӥллям на, соосыз Н. Хрущёв гинэ дугдытэм ай. Солы Лидия Кирилловна туж тау каре, улонэз, пе, капчиятӥз, трудоденез уксёен сётъяны кутскиз (солэсь азьвыл трудоденьёс понна нянь гинэ басьто вал).Егит ныл 1942-тӥ арысен 1949-тӥ арозь нюлэс кораны ветлӥз, 2 пол вис карылӥз: 1944-тӥ-1945-тӥ аръёсы сое Ижысь кирпич заводэ басьтылӥзы, нош 1947-тӥ арын «Выль гурт» колхозын кладовщик луыса тыршиз. Ижын ужамзэ тодаз вайыкуз, вера, баракъёсын 70-80 кузя улӥзы шуыса. Шуныт вузы но, мунчозы но вылымтэ.Нош 1949-тӥ арын Лидия Кирилловна Михайловское гуртысь Иван Иванович Краснопёровлы бызиз, со доры улыны выжиз. Уже интыяськиз колхозэ. Собере 3 арзэ почтаын но тыршиз, гожтэтъёс-газетъёс люкылӥз.1977-тӥ арын, гуртсы бырыны кутскем бере, Краснопёровъёс Нылгала выжизы. Отын Лидия Кирилловна нылпи юртлэн прачечнояз ужаз, колхозын пудо сюдӥз. Сюлэмзэ поныса тыршемез понна кышномурт данъямын фронт мышкысь ветеран нимен.Пенсие со 50 аресаз потӥз, трос нылпиё анай сямен. Кузпалэныз 5 нылпи будэтӥз: 3 ныл но 2 пи. Али Лидия Кирилловнаез 8 внукъёсыз но 8 правнукъёсыз шумпотто.Елена Рябина Теги: Быдымож очерк тодэваёнъёс  